2019 | 08 | 12

Miskolc Megyei Jogú Város Polgármesteri Hivatala

TOP-7.1.1-16-H-001-3

Sajtóközlemény

**MEGJELENT AZ AVASI HORIZONT HELYI KÖZÖSSÉG LEGÚJABB PÁLYÁZATI FELHÍVÁSA**

**A Terület- és Településfejlesztési Operatív Program keretében pályázni lehet a Közösségi szinten irányított helyi fejlesztések – angol elnevezésén Community-led local development (CLLD) – megvalósítására. Az Avasi Horizont Helyi Közösség a Helyi Közösségi Fejlesztési Stratégiában megfogalmazott *„Az időskori aktivitást elősegítő egészségmegőrző infrastrukturális fejlesztések támogatása”*** **című pályázati felhívás keretében 3,5 millió és 7 millió forint közötti, vissza nem térítendő támogatást biztosít a pályázóknak a rendelkezésre álló forrás erejéig.**

Az Avas városrészben élő, nagy létszámú és aktív idős korosztály számára kiemelten fontos az egészségmegőrzés, a koruknak, állapotuknak megfelelő testmozgás. Ugyanakkor az aktívabb idősek körében egyre nagyobb az igény a közösségi szabadtéri egészségmegőrző mozgásra. Ezért a már meglévő, és a városrészben megtalálható sportlétesítmények mellett olyan, 2 darab szabadtéri *senior fitness park* létrehozását támogatja ez a felhívás, amely specifikusan a szépkorúak igényeihez, terhelhetőségéhez igazodik. Csak olyan fitness park létrehozása támogatható, amelyet a célcsoport térítésmentesen használhat.

A felhívásra Miskolc Megyei Jogú Város Önkormányzata, Miskolc Megyei Jogú Város Önkormányzatának többségi tulajdonában lévő gazdasági társaságai, a Magyarország területén alapított és miskolci székhellyel/telephellyel rendelkező közalapítványok, jogi személyiségű civil szervezetek és nonprofit gazdasági társaságok nyújthatnak be pályázatot.

Jelen felhívás keretében kizárólag olyan kérelmek támogathatók, melyek megfelelnek a fenti célkitűzésnek.

A zöldfelületek fejlesztését célzó, összességében 12 millió forint forrásalapot kínáló felhívás európai uniós támogatással, a Széchenyi 2020 program keretében valósul meg.

Bővebb információ a projektről és a pályázati lehetőségekről a [www.avasclld.hu](http://www.avasclld.hu) oldalon található.